[Video] ‘The Voice SA 2’: Kykers gaande oor oud-PukMarco Basson, ŉ voormalige chemiese ingenieurswese-student aan die Noordwes-Universiteit (Foto: ‘n Skermskoot uit die video) Die tweede seisoen van die gewilde werklikheidsreeks The Voice South Africa is in volle swang en dié reeks met Bobby van Jaarsveld, Karen Zoid, Kahn Morbee en Lira in die bekende rooi stoele beloof om vanjaar selfs meer sterre op te lewer. Die tweede seisoen van die reeks het op 29 Januarie op M-Net, DStv-kanaal 101, afgeskop. Oudisies vir die program is reeds einde verlede jaar voltooi nadat dit in Oktober begin is. M-Net het in ŉ verklaring gesê dié reeks het steeds net een doel voor oë: Om ongelooflike talent in Suid-Afrika uit te soek en diegene met dié talent ŉ platform te gee om aan hul loopbane in die musiekbedryf te bou. Die bekende afrigters in die program het reeds ŉ paar sangers bymekaargemaak nadat die sogenaamde “blinde-oudisies”, waar die beoordelaars met hul rûe na die sanger sit wat ŉ oudisie aflê, begin het. Die reeks geskied in drie dele. Die eerste sewe episodes is die sogenaamde “blinde oudisies” waarna die slagrondes om deelnemers weekliks uit te stem gaan plaasvind. Die eindrondes gaan regstreeks uitgesaai word en die publiek kry die geleentheid om te kan stem. Bobby het vandeesweek geskiedenis gemaak toe die vierde agtereenvolgende sanger ná ŉ blinde-oudisie by sy groep aangesluit het. Beoordelaars van The Voice SA (Foto: Verskaf) Kykers was veral beïndruk met Marco Basson, ŉ voormalige chemiese ingenieurswese-student aan die Noordwes-Universiteit, wat daarin kon slaag om al vier die beoordelaars se stoele om te draai met sy weergawe van Nick Jonas se liedjie “Jealous”. Dit gebeur selde dat al vier die beoordelaars vir ŉ sanger die groen lig gee. The Voice was ŉ treffer in die VSA, Australië en Engeland waar bekendes soos Adam Levine, Blake Sheldon, Christina Aguilera, Shakira, Pharrell Williams, Kylie Minogue en Ricky Martin in die beroemde rooi stoele ingeskuif het. Die vorige seisoen van dié reeks het ook verskeie inspirerende musieklegendes as gaste op die verhoog verwelkom, onder wie die Grammy-wenners Ladysmith Black Mambazo. The Voice SA word op Sondae om 17:30 op M-Net uitgesaai. ŉ Herhaling is om Maandae 18:00 ook op M-Net te sien. Vir meer inligting, besoek M-Net se webwerf.